എലിമിനേറ്ററില് കൊല്കത്ത നൈറ്റ് റൈഡേഴ്സിനോടു തോറ്റു പുറത്തായതിനു പിന്നാലെ, റോയല് ചാലന്ജേഴ്സ് ബാംഗ്ലൂര് താരങ്ങള്ക്കും കുടുംബാംഗങ്ങള്ക്കുമെതിരെ രൂക്ഷമായ സൈബര് ആക്രമണം ഡാന് ക്രിസ്റ്റ്യന്റെ ഗര്ഭിണിയായ ഭാര്യയ്ക്ക് നേരെയും ആക്രമണം ഷാര്ജ: 12.10.2021 ഇന്ഡ്യന് പ്രിമിയര് ലീഗ് ഐപിഎല് 14ാം സീസണിന്റെ എലിമിനേറ്ററില് കൊല്കത്ത നൈറ്റ് റൈഡേഴ്സിനോടു തോറ്റു പുറത്തായതിനു പിന്നാലെ, റോയല് ചാലന്ജേഴ്സ് ബാംഗ്ലൂര് താരങ്ങള്ക്കും കുടുംബാംഗങ്ങള്ക്കുമെതിരെ രൂക്ഷമായ സൈബര് ആക്രമണം. ഇതില് കടുത്ത ആക്രമണം ഉണ്ടായത് മത്സരത്തില് മോശം ബോളിങ് പ്രകടനവുമായി ബാംഗ്ലൂരിന്റെ തോല്വിക്ക് മുഖ്യ കാരണക്കാരനായ ഓസീസ് താരം ഡാന് ക്രിസ്റ്റ്യനുനേരെയാണ്. ബാറ്റര്മാര് പൊതുവേ നിരാശപ്പെടുത്തിയ മത്സരത്തില് നാലു വികെറ്റിനാണ് കൊല്കത്ത ബാംഗ്ലൂരിനെ തോല്പിച്ചത്. മത്സരത്തില് ഒരുവേള ബാംഗ്ലൂര് പിടിമുറുക്കിയിരുന്നെങ്കിലും ഡാന് ക്രിസ്റ്റ്യന്റെ ഒരു ഓവറില് മൂന്നു സിക്സര് നേടിയ കൊല്കത്തയുടെ വെസ്റ്റിന്ഡീസ് താരം സുനില് നരെയ്ന് അവരെ വിജയത്തിലേക്കു നയിച്ചു. ക്രിസ്റ്റ്യന്റെ തന്നെ അവസാന ഓവറില് ഫോറടിച്ച് ഷാകിബ് അല് ഹസന് കൊല്കത്തയുടെ വിജയക്കുതിപ്പ് പൂര്ത്തിയാക്കി. ഇതിനു പിന്നാലെയാണ് താരത്തെയും അദ്ദേഹത്തിന്റെ ജീവിത പങ്കാളിയേയും ഉന്നമിട്ട് സൈബര് ആക്രമണം കടുത്തത്.ക്രിസ്റ്റ്യന്റെ ഗര്ഭിണിയായ ഭാര്യയ്ക്കുനേരെയും സൈബര് ആക്രമണം കടുത്തു. ഇതോടെ രൂക്ഷ വിമര്ശനവുമായി ക്രിസ്റ്റ്യനും ബാംഗ്ലൂരിന്റെ മറ്റൊരു ഓസീസ് താരം ഗ്ലെന് മാക്സ്വെലും രംഗത്തെത്തി. തന്റെ മോശം പ്രകടനത്തിന്റെ പേരില് ഭാര്യയെ ഉന്നമിടുന്നത് അവസാനിപ്പിക്കണമെന്ന് ക്രിസ്റ്റ്യന് ആവശ്യപ്പെട്ടു. എന്റെ ജീവിതപങ്കാളിയുടെ ഇന്സ്റ്റഗ്രാം പോസ്റ്റിലെ കമന്റ് സെക്ഷനിലൊന്നു പോയി നോക്കൂ. ഇന്നത്തെ മത്സരത്തില് എന്റെ പ്രകടനം മോശമായിരുന്നു എന്നതു ശരിതന്നെ. അത് വെറും കളി മാത്രമല്ലേ. ദയവു ചെയ്ത് അവളെ ഇതില് നിന്നെല്ലാം ഒഴിവാക്കണം ഡാന് ക്രിസ്റ്റ്യന് ഇന്സ്റ്റഗ്രാം സ്റ്റോറിയില് കുറിച്ചു.ഇതിനു പിന്നാലെ, ബാംഗ്ലൂര് ടീമംഗങ്ങള്ക്കും കുടുംബാംഗങ്ങള്ക്കും എതിരായ സൈബര് ആക്രമണത്തിനെതിരെ കടുത്ത വിമര്ശനവുമായി ഗ്ലെന് മാക്സ്വെലും രംഗത്തെത്തി. ട്വിറ്ററിലൂടെയാണ് മാക്സ്വെല് പ്രതികരിച്ചത്.ആര്സിബിയെ സംബന്ധിച്ച് വളരെ മികച്ച സീസണായിരുന്നു ഇത്. നിര്ഭാഗ്യവശാല് നമ്മള് മോഹിച്ച സ്ഥലത്ത് എത്തും മുന്പേ പുറത്തായിരിക്കുന്നു. അതുകൊണ്ടു മാത്രം നമ്മുടെ മികച്ച പ്രകടനം ഇല്ലാതാകുന്നുണ്ടോ? സമൂഹമാധ്യമങ്ങളില് പ്രചരിക്കുന്ന ചില പോസ്റ്റുകള് തീര്ത്തും നിരാശപ്പെടുത്തുന്നതാണ്. ഓരോ ദിവസവും ഏറ്റവും മികച്ച പ്രകടനം തന്നെ പുറത്തെടുക്കാന് ആഗ്രഹിക്കുന്ന, അതിനായി ശ്രമിക്കുന്ന സാധാരണ മനുഷ്യരാണ് ഞങ്ങളും. ഇത്തരം അസഭ്യങ്ങള് പോസ്റ്റ് ചെയ്യുന്നതിനു പകരം നല്ല മനുഷ്യരായിരിക്കാന് ശ്രമിക്കൂ മാക്സ്വെല് കുറിച്ചു.കഴിവിന്റെ പരമാവധി കളത്തില് പുറത്തെടുത്ത താരങ്ങളോട് നല്ല രീതിയില് പ്രതികരിച്ച എല്ലാ യഥാര്ഥ ആരാധകരോടും നന്ദി അറിയിക്കുന്നു. സമൂഹമാധ്യമങ്ങളെ പേടിപ്പെടുത്തുന്ന ഇടമാക്കി മാറ്റുന്ന ഒരു വിഭാഗം ആള്ക്കാരുണ്ട്. അത് അംഗീകരിക്കാനാകില്ല. അവരേപ്പോലെയാകരുത് മാക്സ്വെല് കുറിച്ചു. എന്റെ സഹതാരങ്ങളുടെയോ സുഹൃത്തുക്കളുടെയോ സമൂഹമാധ്യമത്തിലെ പോസ്റ്റുകളില് അസഭ്യം എഴുതിയാല്, ഞങ്ങളെല്ലാവരും നിങ്ങളെ ബ്ലോക് ചെയ്യുമെന്ന് അറിയിക്കുന്നു. ഇത്തരത്തില് പെരുമാറുന്നതുകൊണ്ട് എന്തു മെച്ചമാണ് ലഭിക്കുന്നത്? ഇത്തരം പെരുമാറ്റം ക്ഷമിക്കാനാകില്ല അദ്ദേഹം മറ്റൊരു പോസ്റ്റില് എഴുതി.